Peiling toon kiesers nog onseker voor stemdag(Foto: pixabay) Meer as ŉ derde van mense op die kiesersrol glo nie daar is ŉ party wat hul standpunte verteenwoordig nie, terwyl sowat 45% van kiesers in teenstelling daarmee seker is van hul politieke keuse. Dít volgens ŉ studie van die marknavorsingsgroep Ipsos, wat kiesers van reg oor die land tussen 22 Maart en 17 April vanjaar oor hulle standpunte gepols het. Ipsos het gesê hoëprofiel en voortslepende diensleweringsbetogings was in aanloop tot die verkiesing gereeld in die kollig, terwyl kiesers se onsekerheid vir wie om te stem, tesame met ŉ afname in vertroue in politici, ook dikwels die hoofopskrifte gehaal het. “Die bevinding van 45% word weerspieël in die uitslae van ŉ ander vraag: Respondente is gevra om op ŉ skaal van 0 tot 10 aan te dui hoe oortuig hulle is dat hulle op verkiesingsdag vir hul gekose party gaan stem. Volgens die uitslae is minder as die helfte van ondersteuners sterk oortuig dat hulle wél vir dié party gaan stem.” Volgens die navorsers glo vier uit elke tien kiesers ook “dit is heel aanvaarbaar” om te betoog as jy ontevrede is met die vlak van dienslewering in jou gemeenskap. Nagenoeg dieselfde verhouding glo dat “gewelddadige betogings die enigste manier is om dienslewering te kry”. “Duidelik word betogings – en selfs gewelddadige betogings – gesien as ŉ geldige manier van politieke deelname. Aan die ander kant kan gemeenskappe wat oor die afgelope 25 jaar bykans geen vooruitgang gesien het nie, nie kwalik geneem word as hulle die geleentheid gebruik om aandag in die media en selfs die aandag van politieke partye en -leiers te kry nie,” het navorsers bevind. Volgens die studie is kiesers se vertroue in alle politieke partye nou laer as wat dit in Februarie vanjaar was. Vertroue in die DA en EFF was negatief sedert met die navorsing begin is, het Ipsos gesê. Dieselfde sentiment word in mense se vertroue in politieke leiers gesien. “Die vlakke van vertroue in politieke leiers is laer in April as in Februarie. Tog het die leiers van die grootste politieke partye dit reggekry om die vertroue in hulle onder hul eie ondersteuners, te verhoog.”